Han har mærket det på egen krop - hvor svært det kan være at starte egen virksomhed. Hans navn er Hans Peter Wolsing, og siden han for 30 år siden kæmpede sin egen kamp for at komme igang og holde gang i sin virksomhed, har han hjulpet i tusindvis af nordjyske virksomheder med det samme. For det er han nomineret til Årets Nordjyde. - Det at gøre en forskel på den måde, synes jeg er spændende og fascinerende. Og jeg kan nok ikke helt lade være, hvis jeg kan se, jeg kan gøre en forskel. Hans Peter var med til at starte Nordjysk Iværtsætternetværk op. De har indtil nu hjulpet over 20.000 projekter gennem den svære opstart og statistikken viser, at besværet betaler sig. Iværksætteriet har det godt i vores landsdel, og en stor del af virksomhederne overlever den svære opstart. Til stor glæde for Hans Peter Wolsing: - Vi kan se rigtig mange af dem klare sig godt, og det er fedt. Det er det, der gør det sjovt. Man kan se varebiler med logoer man kender, der startede uden ansatte. Man kan se skilte i bybilledet og pludselig ser man nogen man kender i København, hvor de har fået en entreprenørskabspris, fordi de har gjort noget fantastisk. Det er simpelthen så godt. Så har man en god dag. Selvom iværksættere i sagens natur knokler for deres egen skyld - for at tjene penge til sig selv - mener Hans Peter Wolsing, man skylder at hjælpe dem: - Det er selvfølgelig dem selv, der høster frugterne, vi håber de kommer til at tjene penge og få et godt liv, men det er også samfundet der i høj grad nyder godt af den indsats de har gjort, og derfor synes jeg også vi skal hjælpe dem så meget som muligt, siger Hans Peter Wolsing. Hans Peter har drøn på. Han turnerer rundt på skoler og uddannelsessteder for at markedsføre iværksætterstøtten for den næste generation. Derudover sidder han i bestyrelsen for den lokale friskole hjemme i Lønstrup og i bestyrelsen for streetfood-konceptet Boxtown og han driver et lille økologisk land brug med køer. - Nu er jeg jo vendelbo og vi har det med ikke at udtrykke os voldsomt selvpromoverende, men jo, jeg brænder for at gøre en forskel i mange ting og engagerer mig gerne i mange ting, men om jeg er en ildsjæl, det ved jeg ikke. Jo det er jeg nok. Jeg kan godt lide at gøre en forskel, sætte noget i søen og få det til at virke. Hans Peter Wolsing er nomineret til Årets Nordjyde, og du kan se hele portrættet af ham herover, ligesom du kan se ham i det store Årets Nordjyde-show den 21. marts. Mød de nominerede - klik på et billede og læs deres historie

Opsummering:
Hans Peter Wolsing startede Nordjysk Iværksætternetværk op. Netværket har nu hjulpet over 20.000 virksomheder på vej, og for det er Hans Peter nomineret til Årets Nordjyde.